b'\n_START_ARTICLE_\nTiemerkint\xc3\xa4\n_START_PARAGRAPH_\nTiemerkint\xc3\xa4 on tien pintaan maalaamalla tai muulla tavoin tehty merkint\xc3\xa4, jolla on merkityst\xc3\xa4 liikennes\xc3\xa4\xc3\xa4nt\xc3\xb6jen kannalta. Tavallisimmin tiemerkinn\xc3\xa4t tehd\xc3\xa4\xc3\xa4n maalaamalla asfalttiin valkoisia tai keltaisia merkint\xc3\xb6j\xc3\xa4. Vanhoilla kaupunkialueilla, miss\xc3\xa4 kadut on p\xc3\xa4\xc3\xa4llystetty asfaltin sijasta esimerkiksi nupukivill\xc3\xa4, ne voidaan kuitenkin tehd\xc3\xa4 my\xc3\xb6s esimerkiksi p\xc3\xa4\xc3\xa4llyst\xc3\xa4m\xc3\xa4ll\xc3\xa4 katu tiemerkint\xc3\xb6jen kohdalta valkoisilla ja mustilla laatoilla._NEWLINE_Tavallisimpia tiemerkint\xc3\xb6j\xc3\xa4 ovat kaistaviivat, yleens\xc3\xa4 valkoiset katkoviivat, jotka erottavat tien eri kaistat toisistaan. Jos tiell\xc3\xa4 on vain yksi kaista kumpaankin suuntaan kulkevaa liikennett\xc3\xa4 varten, ne erottavat toisistaan eri suuntiin kulkevan liikenteen. Kuitenkin jos vastaantulijoita ei ole, ne saa lyhyeksi ajaksi ylitt\xc3\xa4\xc3\xa4 edess\xc3\xa4 olevan hitaamman ajoneuvon ohittamista varten. Jos valkoisen katkoviivan eteen on maalattu yht\xc3\xa4jaksoinen keltainen viiva, ei kaistaviivaa saa ylitt\xc3\xa4\xc3\xa4 sen kohdalla, esimerkiksi hitaampaa ajoneuvoa ohitettaessa. Jos samalla tiell\xc3\xa4 on useampi kuin yksi kaista samaan suuntaan kulkevaa liikennett\xc3\xa4 varten, erotetaan nekin toisistaan valkoisilla katkoviivoilla._NEWLINE_Tien poikki pituussuuntaan maalatut tai poikkeavalla kiveyksell\xc3\xa4 osoitetut valkoiset viivat tarkoittavat, ett\xc3\xa4 kohdassa on suojatie, jota pitkin jalankulkijat voivat ylitt\xc3\xa4\xc3\xa4 ajotien.\n_START_SECTION_\nMaalaus\n_START_PARAGRAPH_\nMaalaus on yleisimmin k\xc3\xa4ytetty tiemerkinn\xc3\xa4n muoto. Syyn\xc3\xa4 ovat alhaiset kustannukset. Lis\xc3\xa4ksi maalaukset erottuvat selv\xc3\xa4sti mustasta asfaltista.\n_START_SECTION_\nMuovitus\n_START_PARAGRAPH_\nMuovitusta on k\xc3\xa4ytetty jo 1960-luvulta saakka ulkomailla. Suomessa sen k\xc3\xa4ytt\xc3\xb6\xc3\xa4 rajoittaa talviolosuhteet. Muovi kiinnitet\xc3\xa4\xc3\xa4n erikoislaastilla tai kuumentamalla opasteen liima-aines.\n_START_SECTION_\nEpoksointi\n_START_PARAGRAPH_\nEpoksointia k\xc3\xa4ytet\xc3\xa4\xc3\xa4n Suomessakin. Se on maalaamista hiukan kalliimpi merkint\xc3\xa4tapa. Usein k\xc3\xa4ytettyj\xc3\xa4 kohteita ovat valtateiden korotetut reunaviivat. Niill\xc3\xa4 saadaan aikaan meluefekti renkaisiin, mik\xc3\xa4li auto ajautuu liikaa ajokaistan reunaan. Epoksi on visuaalisista merkinn\xc3\xb6ist\xc3\xa4 kest\xc3\xa4vin materiaali.'